Vocabolari furlan

Il **Vocabolari furlan** (par talian **Vocabolario friulano**) di Jacum Pirona al è un dizionari bilengâl furlan-talian. Al è un dai plui impuartants vocabolaris de storie dal furlan. E je ancjetant impuartante la seconde edizion, ***Il gnûf Pirona: vocabolari furlan***.

## La prime edizion
### Publicazion
Al fo mandât fûr a fassicui dal 1868, daspò al fo publicât intun unic volum tal 1871 a Vignesie là dal editôr Antonelli;  Pirona al jere za muart tal 1870. Il curadôr al fo Julius Andree, nevôt dal autôr. Considerant l'an 1871, il vocabolari al è il secont de storie de lenghe furlane, daûr dal Piçul Vocabolari Domestic Furlan – Talian di Jacum Scala, editât tal 1870 a Pordenon; par altri chest dizionari al è ispirât al lavôr di Pirona. Il Vocabolari furlan al è il prin se considerìn l'an 1868; dut câs al è la prime racuelte di lessic che al sedi largje e metude su ben.

### Finalitâts e impuartance
Al fo scrit intun moment di grande proliferazion di dizionaris dialetâi in Italie: tal vocabolari il furlan al è tratât come un dialet e il fin primari di Pirona al jere di favorî la difusion de lenghe taliane in Friûl, parcè che la pluritât dai Furlans e doprave nome il furlan cuant che e fevelave; judâ il studi de marilenghe al jere un obietîf assoludementri secondari. In ogni câs al acjadè l'opuest: ai fruitôrs dal dizionari, ven a dî chei che a savenin lei e scrivi, nol faseve dibisugne un vocabolari furlan-talian par fevelâ talian, parcè che la scriture e la leture a jerin insegnât par talian, no par furlan; invezit chei che a volevin imparâ a scrivi par furlan a continuavin a impleâ cheste edizion par plui di sessante agns.

### Struture e carateristichis
Ve un somari des sezions:
* Jentrade dal curadôr, che al espliche lis motivazions de scriture dal dizionari;
* Esemplis di dîs varietâts dal furlan, mostrâts cu la parabule dal fi prodic
* Considerazions di grafie; il Vocabolari furlan al recuperà l'ûs de c cu la cedilie, *ç*, intant che il *[[c]]* al cjapave il puest dal *[[q]]*.
* Sclariment des carateristichis plui impuartantis de evoluzion de lenghe latine in chê furlane
* Gramatiche de marilenghe
* Analogjiis dal furlan cun altris lenghis, soredut romanicis
* Particularitâs dal furlan e talianadis di evitâ.
* Gjontis dal curadôr
* Dizionari furlan-talian, cun dodis mil lemis, cence peraulis che a sein masse someants tes doi lenghis
* Sezions di botaniche (plui di mil lemis), zoologjie (plui di sîscent), toponomastiche (circumcirche doi e cinccent) e nons di personis (plui di cuatricent)
* Piçul dizionari talian-furlan, cuntune jentrade che al espliche che cheste sezion e je pai studiôs di dialetologjie comparade, parcè che, nissun, cussì al è scrit, che al taliane,  intune lenghe siore e dai sorestants, al è interessât ancje a furlanâ, tal lengaç dal popoul e dai sotans.

Il vocabolari al è dut par talian, infûr chê robis che a àn di jessi par furlan.

## ''Il gnûf Pirona: vocabolari furlan''

### Preparazion e publicazion
Julius Andree Pirona, za curadôr de prime edizion, al scomençà tal 1890 a revisâ e slargjâ il dizionari, ma la sô muart tal 1891 al fermà il lavôr; nissun lu puartà indenant fintremai che Venanzi, so fi, al lassà lis cjartis dal pari ae Societât filologjiche furlane: Ercul Carletti e Zuan Batiste Corgnali tornarin a viodi dal dizionari e lu completarin. Duncje al fo mandât fûr tal 1935 là dal editôr Bosetti, cul titul *Il nuovo Pirona: vocabolario friulano*, par furlan * Il gnûf Pirona: vocabolari furlan*.

### Struture e carateristichis
A forin taiâts vie diviersis  sezions che a jerin te prime edizion: chê des varietâts dal furlan, de evoluzion dal latin in marilenghe, de gramatiche, des analogjiis cun altris lenghis e des talianadis che  cui che al furlane no à di doprâ. I lemis a son cirche il dopli che no la edizion dal 1871 e a son sclarîts di definizions plui detaiâtis, cun esemplis, sielzûts de oralitât e da tescj scrits, simpri menzonâts. Pe influence de italianizazion dal lengaç volude di Benedet Mussolini, e fo doprade une grafie simile a chê taliane: la *[[c]]* cu la cedilie, *ç*, e fo metude in bande e e fo reintegrade la *[[q]]*. Tal vocabolari no a son peraulis someantis a chês talianis o modernis.

### Influence
Cheste edizion, che e à vût un grant sucès in Friûl,  in dì di vuê e je ancjemò un imprest fondamentâl pal studi de marilenghe e e fo un grum impuartante pe formazion dal furlan normalizât, parcè che e proviodeve une lenghe comune e valide par scomençâ. La popolaritât dal dizionari, pe assence di une riscriture dopo la nassite de grafie uficiâl, al è stât un imberdei pe difusion di cheste.

## La edizion dal [[1992]]
Tal 1992 e fo  mandade fûr une edizion anastatiche, ven a dî une riproduzion precise e avuale dal origjinâl, dal Gnûf Pirona, cuntune sezion di gjontis e mendaduris.

## Notis


## Bibliografie
* Fidrì Vicario, *Lezioni di linguistica friulana, Forum, [[Udin]], 2011 
*Feliç Córdoba Rodríguez, Ernest Josef González Seoane, Marie Dolores Sánchez Palomino, *Lexicografía de las lenguas románicas*, De Gruyter Mouton, 2014

==Leams esternis==
* *[www.arlef.it/download/lessicografia_friulana.pdf La lessicografia friulana dell’ultimo secolo e mezzo. Dai dizionari dialettali ai dizionari normativi, alle nuove tecnologie]*,  *arlef.it*,  il sît uficiâl de [[Agjenzie Regjonâl pe Lenghe Furlane]]
**PIRONA / PIRONE Jacopo ,  Dizionario Biografico Friulano
*Il Vocabolari furlan